**Anyák napja, tavaszi virágok**

Május első vasárnapján köszöntjük az anyukákat, nagymamákat.

Most az apukákhoz szólunk elsősorban! A segítségetekkel tanulhatják meg a gyerekek az anyák napi verset és készíthetik el a kis ajándékot.

**Tevékenységek:**

* A gyerekek nézegessék meg az anyukájuk gyerekkori képét, hasonlítsák össze a saját fényképeikkel! Mi a hasonlóság, mi a különbség a két kép között?
* Emlékezzenek vissza a tavalyi anyák napi ünnepségre, hogyan köszöntöttük az anyukákat, nagymamákat, milyen ajándékot készítettünk?
* Gyurmából készítsenek süteményt anyának, mamának, számlálják meg, melyik formából van, több, kevesebb, ugyanannyi?
* „Azért szeretem az anyukámat, mert…” fejezzék be a gyerekek a mondatot.
* Virágos tavaszi kép elvagdalása, majd összeillesztése.
* Készítsenek rajzokat: „Az én anyukám”- címmel!
* Tavaszi virágok megfigyelése (pl. a tulipánok sok-sok színváltozata) a virágoskertekben.
* Hajtogathatnak tulipánt, felragasztva képet készíthetnek.

**Mesék, versek:**

A versek közül választhattok!

**Donászy Magda:** **Anyák napján**

Tavaszodik, kis kertemben  
kinyílik a tulipán.  
Ragyognak a harmatcseppek,  
anyák napja hajnalán.

Kinyílott a bazsarózsa,  
kék nefelejcs, tulipán,  
neked adom anyák napján,  
édes-kedves anyukám.

**Mentovics Éva: Köszöntelek anyukám**

**Kék nefelejcs, tulipán.  
Köszöntelek anyukám!  
Kiskertünkből egyszerre  
tíz szál rózsát szedtem le.**

**Csokrétába kötöttem,  
szép ünneplőt öltöttem.  
Ma, e vidám ünnepen  
mindenki boldog legyen!  
Ahány szirom borul össze  
kecsesen e tíz szálon,  
annyi évig légy még velem,  
tiszta szívből kívánom!**

**Kőhalmi Erzsébet: Anyák napjára**

Rajzoltam egy kicsi szívre  
Sok színes virágot.  
Édesanyám, anyák napján  
Minden jót kívánok!  
Szeretném, ha mindig  
Mindig csak nevetnél,  
Szeretném, ha mindig  
Mindig velem lennél!

**Bartos Erika: Anyák**

<https://www.youtube.com/watch?v=YfEmDagIEIo>

**Bartócz Ilona: Anyák napja**

Volt egyszer egy mesebeli kisfiú, Jancsikának hívták őt is, mint a legtöbb mesebeli kisfiút. Jó kisfiú volt meg rossz kisfiú, csöndes is volt, lármás is volt, akárcsak az igazi kisfiúk.

Ennek a Mesebeli Jancsikának volt egy üveggolyója, de nem ám olyan üveggolyó, amilyen a te zsebedben van, meg néha az enyémben is! Jancsika üveggolyója igazi varázsgolyó volt: ha jól a tenyerébe szorította, s közben elmondta a varázsigét: „Hipp-hopp, az legyek, ami akarok!” – Mesebeli Jancsika nyomban átváltozott valamivé, amihez éppen kedve volt.

Hol cinke képében röpdösött, hol mint vidám mókus ugrált a legmagasabb fák ágain, aztán beállt nyuszinak, őzikének, gyíknak, halacskának, amihez éppen kedve volt. Egy szép napon meg addig-addig szorongatta az üveggolyót, míg medveboccsá változott.

Mesebeli Jancsika most mint medvebocs ballagott a szamócás erdőben. Összetalálkozott az erdő legeslegöregebb medvéjével, s illedelmesen köszönt neki:

– Jó reggelt, Legöregebb Medve! Nem vagyok ám bocs, egy percig se hidd, én vagyok a Mesebeli Jancsika!

– Brummm … Hallottam ám rólad, te gyerek! Sok kalandodat emlegeti az erdő apraja-nagyja!

– Igazán? Ez nagyon kedves az erdő apraja-nagyjától! És mondd csak, Legöregebb Medve, arról is hallottál, hogy hétfőn cinke voltam, ide-oda szálltam, felhők között, csillagok közt jártam, de aztán megtámadott a Gonosz Sas?

– És hogyan menekültél meg a Gonosz Sastól, hova bújtál előle?

– Nem bújtam én sehová! Visszarepültem az én mesebeli anyukám mesebeli házacskájába, a házacska ablakán kopogtam, kinyílt az ablak, és én megint Mesebeli Jancsika voltam, akit nem bánthat a Gonosz Sas, mert vigyáz rá az anyukája.

– Brummm … – mondta a Legöregebb Medve. – Jó annak, akinek anyukája van. És mikor halacska voltál, és a vizek mélyén jártál …, mesélt csak erről!

– Mikor halacska voltam, és a vizek mélyén jártam, a folyóban aranyhomokot, a tengerben drágagyöngyös kagylót láttam. És egyszer hálóba akadtam. De nem ijedtem ám meg! A halászok hangosan dicsekedtek, hogy milyen szép halacska van a hálójukban, ezt meghallotta az én anyukám, odaszaladt, és az erős kezével széttépte a hálót, sírt is, nevetett is, és azt mondta: „Csakhogy ismét nálam vagy, Mesebeli Jancsika!”

– Brummm … – mondta a Legöregebb Medve. – Jó annak, akinek anyukája van!

– Jó bizony – mondta a medvebocs, azazhogy Mesebeli Jancsika. – Nekem a legjobb a világon, mert szállhatok a felhők között, hogy megszámoljam a csillagokat, lemerülhetek a mély vizekbe, hogy gyöngyöt halásszak, elmehetek akár a világ másik végébe is, nem félek, mert a mesebeli házacska ablakából mindig engem figyel az anyukám, mindig tudja, hol vagyok, mindig tudja, hogyan segítsen, ha bajban vagyok, és mindig megcsókol, ha hazamegyek a világ másik végéből.

– Brummm – mondta az erdő legeslegöregebb medvéje. – Jó, ha egy kisfiúnak varázsgolyója van, de a legeslegjobb mégiscsak az, hogy anyukája van.

**Fésűs Éva: Májusi mese**

<http://lelekszepito.blogger.hu/2016/10/24/fesus-eva-majusi-mese>

**Ének-zene**

**Örömünnep ez a nap**

<https://www.youtube.com/watch?v=qB3kcRk1jA0>

**Lencsi lány**

<https://www.youtube.com/watch?v=SiULayazAc8>

**Mozgás:**

* Helyből távolugrás – patakugrás
* Nekifutással távolugrás
* Futás váltakozó tempóban - csiga és nyúlfutam
* Célba dobó: zoknigombócokkal próbáljanak a gyerekek beletalálni egy vödörbe!

10-ből hányat tudsz beledobni? Lehet verseny is!


A távolság növelésével, vagy csökkentésével érjük el, hogy a feladat sikerélmény legyen, de kihívás is.


**Ajándékötletek:**

















**Szeretetteljes készülődést és boldog Anyák napját kívánunk!**

